สังคมข่าวหุ้น
**ฝันให้ไกลไปให้ถึง
25 พ.ย. 2561

เกียรติก้อง ว่องไวยากร
**ฝันให้ไกลไปให้ถึง
**หลายโบรกฯ มองว่าดัชนีหุ้นไทยปีหน้าจะไปถึง 1,800 จุด หลังจากเลือกตั้งเสร็จ ได้รัฐบาลใหม่ แต่ถ้าดูสิ้นปีนี้จะยืนเหนือ 1,600 จุดได้หรือเปล่ายังต้องลุ้น ถ้ายืนได้จริง และไปต่อตามเป้าหมาย ปีหน้าก็น่าจะเป็นปีทองของตลาดหุ้นไทย หากไม่มีอะไรมาสะดุดเสียก่อน สงครามการค้าระหว่างทรัมป์ กับจีน ก็คาดว่าจะได้ข้อยุติภายในปีนี้ ดังนั้นจึงเป็นจังหวะเข้าสะสมหุ้นพื้นฐานดี รอไว้ขายทำกำไรในปีหน้า ทั้งกลุ่มพลังงาน กลุ่มแบงก์ และกลุ่มก่อสร้าง ที่ปรับตัวลดลงมาค่อนข้างมาก
**ขาใหญ่ยังคงทยอยเก็บหุ้น BEAUTY ของสุวิน ไกรภูเบศ ประธานเจ้าหน้าที่บริหารบิวตี้ คอมมูนิตี้ ราคาย่อมาเยอะเข้าลุยทันที แม้ว่าจะมีข่าวเรื่องของนักท่องเที่ยวจีนหายไปกว่า 20% ช่วงเดือนตุลาคมมากระทบ ทำให้ยอดขายลดลง และทางการจีนจะเก็บภาษีสินค้าที่คนจีนหิ้วจากต่างประเทศมาขายทั้งขายตรงและขายผ่านออนไลน์ เริ่ม ม.ค.ปีหน้า คาดว่าจะกระทบบิวตี้ด้วย แต่ในระยะยาวแล้ว นักวิเคราะห์เชื่อว่ายังไม่น่าเป็นห่วงมากนัก รายใหญ่ก็มองว่าปันผลก็จ่ายดี ราคาก็ลงมามากแล้ว แบบนี้จับใส่ลงตะกร้าได้เลย
**เทศกาลซื้อหุ้นคืน ผู้ถือหุ้นใหญ่หลายบริษัทถือโอกาสที่หุ้นตกประกาศซื้อหุ้นคืน ส่งสัญญาณว่าราคาต่ำจริง จนเจ้าของทนไม่ไหว อย่างเช่น โจเซฟ สุเชาว์วณิช รองประธานกรรมการและกรรมการผู้จัดการ บริษัท บางกอกแร้นช์ จำกัด (มหาชน) หรือ BR ประกาศซื้อคืน 43 ล้านหุ้น หรือคิดเป็น 4.71% วงเงินสูงสุด 200 ล้านบาท โอภาส ศรีพยัคฆ์ ประธานเจ้าหน้าที่บริหารและกรรมการผู้จัดการ บริษัท แอล.พี.เอ็น.ดีเวลลอปเมนท์ หรือ LPN ซื้อหุ้นคืน 42 ล้านหุ้น คิดเป็น 2.85% วงเงินสูงสุด 400 ล้านบาท และเชื่อว่ายังมีอีกหลายเจ้าที่จะซื้อหุ้นคืนหากตลาดยังเป็นแบบนี้ แต่ที่นักลงทุนรอกันจริง ๆ ก็คือ นักลงทุนต่างชาติจะกลับมาซื้อหุ้นคืนเมื่อไหร่ รับรองวิ่งฉิวแน่นอน
**ดอกเบี้ยขาขึ้น กับสถาบันการเงิน ถือว่าเป็นข่าวดี หลังวิรไท ผู้ว่าแบงก์ชาติส่งสัญญาณชัดเจน แต่ตลาดช่วงนี้ยังกังวลปัจจัยภายนอกประเทศ ทำให้ข่าวดีถูกลดทอนลง แบงก์ใหญ่ กรุงเทพ ของเสี่ยโทนี่ กสิกรไทย ของเสี่ยปั้น และไทยพาณิชย์ ของเสี่ยอาทิตย์ พร้อมขยับดอกเบี้ยเงินกู้ทันที เพราะดอกเบี้ยเป็นแบบลอยตัว สเปรดหรือส่วนต่างดอกเบี้ยก็จะถ่างมากขึ้น นั่นหมายความว่ารายได้จากดอกเบี้ยก็จะเพิ่มขึ้น และกำไรก็จะเพิ่มด้วย ดังนั้นหุ้นกลุ่มนี้จึงน่าสนใจที่จะจับใส่ตะกร้าไว้บ้าง โดยเฉพาะ BBL, SCB, KBANK 
**ธิดา แก้วบุตตา กรรมการผู้จัดการ บมจ.ศรีสวัสดิ์ คอร์ปอเรชั่น หรือ SAWAD กางแผนปี 2562 วางเป้าสินเชื่อเติบโตกว่า 30% สวนทางจีดีพีที่มีแนวโน้มชะลอตัว เพราะกลุ่มลูกค้าของบริษัทยิ่งต้องพึ่งพาสินเชื่อมากขึ้น โดยเฉพะกลุ่มรายได้น้อยและปานกลาง ส่วนไตรมาส 4 ปีนี้ น่าจะเติบโตดีต่อเนื่องจาก Q3 โบรกฯ ขยับเป้าราคาเป็น 59 บาท
**OSP ของตระกูล โอสถานุเคราะห์ ราคาเหวี่ยงไปทางขาขึ้น น้องแมงเม่าน่าเก็งกำไรเล่นรอบได้ไม่ยาก เพราะแนวต้านแถว 25 บาท ที่เป็นราคาไอพีโอ เป็นจุดสำคัญ ในการเก็งกำไร พอหลุดมาแถว ๆ 24.4-24.5 ก็มีแรงซื้อเข้ามา ข่าวดีก็มีรองรับ โดยนักวิเคราะห์คาดว่าบริษัทจะเริ่มมีกำไรสุทธิเพิ่มขึ้นในปีหน้า และรัตน์ โอสถานุเคราะห์ รองประธานกรรมการ ก็ยังทยอยเก็บหุ้น OSP อย่างต่อเนื่อง ฃ
**CMC ไม่น่าหลุด 2 บาท หากจะเก็บใส่ตะกร้า ก็ทยอยซื้อ รอจังหวะเด้งกลับไป 3 บาท วิเชียร แพทยานันท์ ประธานเจ้าหน้าที่บริหาร CMC กอดหุ้นแน่นการันตีไม่มีทิ้ง ประกาศจ่ายเงินปันผลให้กับนักลงทุนในอัตรา 0.07 บาทต่อหุ้น ขึ้นเครื่องหมาย XD วันที่ 29 พฤศจิกายนนี้ และจะจ่ายเงินปันผลในวันที่ 12 ธันวาคม 
**เมธ์วดี ประเสริฐสินธนา เอ็มดี บลจ.บีแคป ตัดสินใจเปิดตัวกองทุนใหม่ “BCAP-MSCITH LTF” ที่มีนโยบายลงทุนเดียวกับกอง BMSCITH ETF ซึ่งเน้นลงทุนในหุ้นใหญ่ที่เติบโตไปกับเศรษฐกิจไทย ให้นักลงทุนซื้อเก็บในช่วงโค้งสุดท้ายของปีเพื่อลดหย่อนภาษี เปิดขายครั้งแรกวันที่ 28 พ.ย.-4 ธ.ค.นี้ ที่ ธ.กรุงเทพ และบล.บัวหลวง ทุกสาขา